**Smernice za izvajanje**

**finančnih omejevalnih ukrepov**

# KAZALO

[KAZALO 2](#_Toc54705193)

[1 Predgovor 4](#_Toc54705194)

[1.1 Definicije 5](#_Toc54705195)

[1.2 Opredelitev omejevalnih ukrepov 5](#_Toc54705196)

[1.3 Finančni omejevalni ukrepi 6](#_Toc54705197)

[1.4 Protiteroristični omejevalni ukrepi 6](#_Toc54705198)

[1.5 Omejevalni ukrepi zoper tretje države 7](#_Toc54705199)

[1.5.1 Omejevalni ukrepi zoper proliferacijo 7](#_Toc54705200)

[1.5.2 Drugi omejevalni ukrepi zoper tretje države 8](#_Toc54705201)

[2 Opredelitev pojmov 9](#_Toc54705202)

[2.1 Kreditna in finančna institucija 9](#_Toc54705203)

[2.2 Gospodarska družba 9](#_Toc54705204)

[2.3 Plačilna storitev 9](#_Toc54705205)

[2.4 Ponudnik plačilnih storitev 9](#_Toc54705206)

[2.5 Plačnik in prejemnik plačila 9](#_Toc54705207)

[2.6 Sredstva 9](#_Toc54705208)

[2.7 Gospodarski viri 9](#_Toc54705209)

[2.8 Zamrznitev sredstev 10](#_Toc54705210)

[2.9 Zamrznitev gospodarskih virov 10](#_Toc54705211)

[2.10 Tretja država 10](#_Toc54705212)

[2.11 Sankcijski odbori 10](#_Toc54705213)

[2.12 Podobna imena 10](#_Toc54705214)

[2.13 Istovetnost 10](#_Toc54705215)

[3 Podobna imena 10](#_Toc54705216)

[3.1 Podobna imena v primeru protiterorističnih omejevalnih ukrepov 10](#_Toc54705217)

[3.2 Podobna imena v primeru omejevalnih ukrepov zoper tretje države 11](#_Toc54705218)

[4 Obveščanje imetnika računa o zamrznitvi sredstev 11](#_Toc54705219)

[5 Zamrznitev sredstev ali gospodarskih virov 11](#_Toc54705220)

[5.1 Kdo izvaja zamrznitev 11](#_Toc54705221)

[5.2 Poročanje o zamrznitvi sredstev 12](#_Toc54705222)

[5.3 Zahteve v zvezi z zamrznitvijo 12](#_Toc54705223)

[5.4 Knjiženje prilivov na zamrznjenih plačilnih računih 12](#_Toc54705224)

[5.5 Posledice zamrznitve 12](#_Toc54705225)

[6 Izjeme pri zamrznitvi 13](#_Toc54705226)

[7 Vloga za sprostitev zamrznjenih sredstev ali gospodarskih virov 13](#_Toc54705227)

[7.1 Zaprosilo za sprostitev 13](#_Toc54705228)

[7.2 Pristojni organ za obravnavo vloge 13](#_Toc54705229)

[7.3 Podatki, ki jih mora vsebovati vloga za sprostitev 13](#_Toc54705230)

[7.4 Obravnava vlog 14](#_Toc54705231)

[8 Sodno varstvo v zvezi s sprostitvijo sredstev/gospodarskih virov 14](#_Toc54705232)

[9 Odmrznitev 14](#_Toc54705233)

[10 Obveznost poročanja in nadzor 15](#_Toc54705234)

[11 Umik s seznama 15](#_Toc54705235)

[11.1 Postopki v EU v zvezi s terorizmom 15](#_Toc54705236)

[11.2 Postopek v EU v zvezi z omejevalnimi ukrepi zoper tretje države 15](#_Toc54705237)

[11.3 Splošno o pravnih sredstvih v EU 16](#_Toc54705238)

[12 Kazni za kršitve omejevalnih ukrepov 16](#_Toc54705239)

[13 Uporabne povezave 16](#_Toc54705240)

[13.1 Uradni list Evropske unije in Republike Slovenije 16](#_Toc54705241)

[13.2 Zbirka podatkov EU in OZN o veljavnih omejevalnih ukrepih 17](#_Toc54705242)

# Predgovor

Finančni omejevalni ukrepi so med najpogosteje uporabljenimi omejevalnimi ukrepi. Namen Smernice za izvajanje finančnih omejevalnih ukrepov (v nadaljevanju: smernic) je zagotoviti navodila pri operativnem izvajanju finančnih omejevalnih ukrepov.

Smernice podrobneje pojasnjujejo obveznosti iz EU Uredb in se nanašajo na izvajanje finančnih omejevalnih ukrepov za boj proti terorizmu in tistih, ki so sprejeti v zvezi s situacijami v posameznih državah, med katerimi so posebej izpostavljeni tisti zoper proliferacijo. Uporabljajo se za vse fizične in pravne osebe, ki izvajajo finančne omejevalne ukrepe.

Evropska unija je objavila dokument, ki vključuje [Najboljše prakse EU za učinkovito izvajanje omejevalnih ukrepov](https://data.consilium.europa.eu/doc/document/ST-8519-2018-INIT/sl/pdf) (v nadaljevanju: Najboljše prakse EU), zato se poleg smernic priporoča tudi branje tega dokumenta. Splošna zbirka [mednarodnih smernic in standardov za izvajanje protiterorističnih omejevalnih ukrepov](https://www.un.org/sc/ctc/) je objavljena na spletni strani Varnostnega sveta Združenih narodov, prav tako koristne so tudi informacije za izvajanje sankcij, ki so objavljene na spletnih straneh posameznih [sankcijskih odborov](https://www.un.org/securitycouncil/sanctions/information) Varnostnega sveta Združenih narodov.

## Definicije

RS: Republika Slovenija

VSZN: Varnostni svet Združenih narodov

EU: Evropska unija

ZOUPAMO: Zakon o omejevalnih ukrepih, ki je Republika Slovenija sprejeme ali izvaja skladno s pravnimi akti in odločitvami, sprejetimi v okviru mednarodnih organizacij (Uradni list RS, št. 127/06)

SKSOU: Stalna koordinacijska skupina za omejevalne ukrepe

MZZ: Ministrstvo za zunanje zadeve RS

MF: Ministrstvo za finance RS

BS: Banka Slovenije

Slovenska uredba: Uredba, sprejeta na podlagi ZOUPAMO

Uredba EU: Uredba, ki jo je sprejel Svet EU ali Komisija EU

Sankcijski seznami: Seznami z imeni posameznikov, subjektov in skupin, katerih sredstva in gospodarski viri se zamrznejo ali so podvrženi drugim omejevalnim ukrepom.

Določena oseba ali subjekt: Oseba ali subjekt, ki je na sankcijskem seznamu.

## Opredelitev omejevalnih ukrepov

Splošno so omejevalni ukrepi oziroma sankcije, kot se tudi imenujejo, ukrepi, s katerimi želi mednarodna skupnost od določenih držav ali/in drugih subjektov (entitet, oseb), ki ogrožajo mednarodni mir in varnost, brez uporabe sile doseči spremembo njihovega ravnanja tako, da to ne bo več ogrožalo mednarodnega miru in varnosti. Po Ustanovni listini Organizacije združenih narodov (OZN) je VSZN tisti, ki po poglavju VII (41. člen) Ustanovne listine z resolucijami sprejema take ukrepe, ki so zavezujoči za vse države članice OZN. EU pa na drugi strani samostojno sprejema omejevalne ukrepe tudi skladno z nekaterimi drugimi cilji svoje zunanje in varnostne politike, npr. varstva človekovih pravic, pravne države, demokratičnih načel. Omejitve se razlikujejo, vendar najpogosteje zajemajo embargo na izvoz orožja in druge sorodne opreme, prepoved uvoza in izvoza določenega blaga in/ali tehnologije, prepoved vstopa oz. tranzita ter zamrznitev sredstev in gospodarskih virov.

Te smernice obravnavajo finančne omejevalne ukrepe.

## Finančni omejevalni ukrepi

Finančni omejevalni ukrepi so ukrepi, ki omejujejo prost dostop do kakršnih koli sredstev in gospodarskih virov osebam, skupinam ali subjektom, navedenim na sankcijskih seznamih. Zamrznejo se vsa sredstva in gospodarski viri teh oseb.

## Protiteroristični omejevalni ukrepi

EU je sprejela številne predpise v zvezi z bojem proti terorizmu, med drugim pravne akte, ki se nanašajo na terorizem na splošno, kot tudi akte, ki se nanašajo neposredno na Al-Kaido in ISIL (Daiš).

Podlago za te akte je zagotovil **VSZN** z resolucijo [1373 (2001) z vsemi spremembami](https://www.un.org/sc/ctc/) o boju proti terorizmu na splošno in resolucijo 1267 (1999) o Al-Kaidi/ISIL (Daiš), obe sta bili od takrat tudi večkrat spremenjeni (v nadaljevanju: resolucija 1373 (2001) oziroma resolucija 1267 (1999)). Resolucija [1267 (1999)](https://www.un.org/securitycouncil/sanctions/1267) je bila leta 2011 spremenjena z resolucijama VSZN 1988 (2011) in 1989 (2011), s katerima sta se režima omejevalnih ukrepov proti Al-Kaidi in talibanom ločila na dve resoluciji, in sicer se za Al-Kaido še naprej uporablja resolucija 1267 (1999), medtem ko se za talibane uporablja nova resolucija 1988 (2011). Pozneje je bila z resolucijo 2253 (2015) ponovno spremenjena tako, da so združeni ukrepi proti Al-Kaidi in ISIL (Daiš).

Pravni akti **EU** v zvezi s terorizmom na splošno (resolucija 1373 (2001)) zajemajo:

* [Skupno stališče Sveta 2001/930/SZVP z dne 27. decembra 2001 o boju proti terorizmu](http://eur-lex.europa.eu/legal-content/SL/ALL/?uri=CELEX:32001E0930&qid=1461313633829) (v nadaljevanju: skupno stališče 2001/930/SZVP),
* [Skupno stališče Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu](http://eur-lex.europa.eu/legal-content/SL/ALL/?uri=CELEX:32001E0931) (v nadaljevanju: skupno stališče 2001/931/SZVP) in
* [Uredba sveta (ES) št. 2580/2001 z dne 27. decembra 2001 o posebnih omejevalnih ukrepih za nekatere osebe in subjekte zaradi boja proti terorizmu](http://eur-lex.europa.eu/legal-content/SL/ALL/?uri=CELEX:32001R2580) (v nadaljevanju: uredba 2580/2001/ES).

Skupno stališče 2001/931/SZVP vsebuje opredelitev in seznam teroristov in terorističnih organizacij, povezanih s tretjimi državami, ter teroristov in terorističnih organizacij s sedežem v EU (ti so označeni z zvezdico). V zvezi s slednjimi, t.i. »notranji teroristi«, EU trenutno pripravlja usklajeno pravno podlago za izvajanje omejevalnih ukrepov na ravni EU, sicer pa zanje na ravni EU velja ureditev policijskega in pravosodnega sodelovanja. V Sloveniji se za te osebe uporablja ureditev v skladu z 2. členom Uredbe o omejevalnih ukrepih za boj proti terorizmu in izvajanju Uredbe Sveta (ES) št. 2580/2001 (Uradni list RS, št. 22/13). Teroristi in teroristične organizacije, povezani s tretjimi državami, so navedeni v prilogi k uredbi 2580/2001/ES. Obveznosti, ki izhajajo iz določb uredbe, pa se seveda nanašajo neposredno na vse države članice. Seznama se posodabljata vsakih šest mesecev.

Pravni akti **EU** v zvezi z Al-Kaido/ISIL (Daiš) zajemajo:

* [Sklep Sveta (SZVP) 2016/1693 z dne 20. septembra 2016 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi, in razveljavitvi Skupnega stališča 2002/402/SZVP](https://eur-lex.europa.eu/legal-content/sl/TXT/?uri=CELEX:32016D1693) (v nadaljevanju: sklep 2016/1693/SZVP),
* [Uredba Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z organizacijama ISIL (Daiš) in Al-Kaida](http://eur-lex.europa.eu/legal-content/SL/ALL/?uri=CELEX:32002R0881)  (v nadaljevanju: uredba 881/2002/ES).

Pravni akti **EU** v zvezi s talibani zajemajo:

- [Sklep Sveta 2011/486/SZVP z dne 1. avgusta 2011 o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu](http://eur-lex.europa.eu/legal-content/SL/TXT/?qid=1474449136320&uri=CELEX:32011D0486),

- [Uredba Sveta (EU) št. 753/2011 z dne 1. avgusta 2011 o omejevalnih ukrepih proti nekaterim posameznikom, skupinam, podjetjem in subjektom zaradi razmer v Afganistanu](http://eur-lex.europa.eu/legal-content/SL/TXT/?qid=1474449136320&uri=CELEX:02011R0753-20151117) (v nadaljevanju: uredba 753/2011/EU).

Tako OZN kot EU sestavljata prečiščena seznama oseb, zoper katere veljajo omejevalnih ukrepi tako na področju terorizma kot drugi.

Prečiščen seznam OZN je na voljo na tej povezavi: <https://www.un.org/sc/suborg/en/sanctions/un-sc-consolidated-list>.

Prečiščen seznam EU je na voljo na tej povezavi: <[Consolidated list of persons, groups and entities subject to EU financial sanctions - European External Action Service](http://eeas.europa.eu/topics/sanctions-policy/8442/consolidated-list-of-persons-groups-and-entities-subject-to-eu-financial-sanctions_en)>. Spletna stran omogoča naročanje na obveščanje o posodobitvah seznama.

V **Sloveniji** splošno ureja omejevalne ukrepe ZOUPAMO, ki daje Vladi RS pooblastilo za uvajanje oziroma izvajanje sankcij. Vlada to stori z izdajo uredb, v katerih določi vse potrebno za izvajanje (v nadaljevanju: izvedbena uredba). Trenutno imajo vsi omejevalni ukrepi, ki se izvajajo v Sloveniji, podlago v pravnih aktih VSZN in EU.

Zaradi enotnejšega izvajanja omejevalnih ukrepov in koordinacije med posameznimi organi, ki so za to pristojni, ZOUPAMO v 7. členu predvideva stalno koordinacijsko skupino za omejevalne ukrepe, ki jo vodi predstavnik ministrstva za zunanje zadeve. Navedena skupina med drugim skladno z 8. členom ZOUPAMO lahko daje tudi mnenja pristojnim ministrstvom pri odločanju o vlogah oseb na podlagi slovenskih uredb ali uredb EU.

Ukrepe za boj proti terorizmu vsebuje tudi druga slovenska protiteroristična zakonodaja, še posebej [Zakon o preprečevanju pranja denarja in financiranja terorizma](http://www.pisrs.si/Pis.web/pregledPredpisa?id=ZAKO7132) (ZPPDFT-1) in [Kazenski zakonik](http://www.pisrs.si/Pis.web/pregledPredpisa?id=ZAKO5050), zato je potrebno pri izvajanju ukrepov za boj proti terorizmu upoštevati tudi te predpise.

ZPPDFT-1 finančnim institucijam in drugim zavezancem po ZPPDFT-1 predpisuje tudi izvajanje ukrepov za poznavanje stranke in sporočanje podatkov v skladu z ZPPDFT-1 [Uradu RS za preprečevanje pranja denarja za namene preprečevanja in odkrivanja financiranja terorizma](http://www.uppd.gov.si/si/).

## Omejevalni ukrepi zoper tretje države

Omejevalni ukrepi zoper tretje države so vsi drugi omejevalni ukrepi, ki niso povezani s terorizmom in se nanašajo na države zunaj EU.

### Omejevalni ukrepi zoper proliferacijo

Med omejevalnimi ukrepi zoper tretje države gre še posebej izpostaviti omejevalne ukrepe zoper proliferacijo. EU je na tem področju uvedla omejevalne ukrepe zoper Severno Korejo in Iran.

EU je 16. 1. 2016 (t. i. *Implementation Day*) odpravila vse gospodarske in finančne sankcije v povezavi z iranskim jedrskim programom v skladu z ureditvijo v sporazumu JCPOA (*Joint Comprehensive Plan of Action*) in resolucijo VSZN [2231 (2015)](https://www.undocs.org/S/RES/2231%282015%29).

Pravni akti EU, ki implementirajo resolucijo VSZN 2231 (2015) oz. JCPOA:

* [Sklep Sveta (SZVP) 2015/1863 z dne 18. oktobra 2015 o spremembi Sklepa 2010/413/SZVP o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32015D1863),
* [Uredba Sveta (EU) 2015/1861 z dne 18. oktobra 2015 o spremembi Uredbe (EU) št. 267/2012 o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32015R1861),
* [Izvedbena uredba Sveta (EU) 2015/1862 z dne 18. oktobra 2015 o izvajanju Uredbe (EU) št. 267/2012 o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32015R1862),
* [Izvedbeni sklep Sveta (SZVP) 2016/78 z dne 22. januarja 2016 o izvajanju Sklepa 2010/413/SZVP o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX:32016D0078),
* [Izvedbena uredba Sveta (EU) 2016/74 z dne 22. januarja 2016 o izvajanju Uredbe (EU) št. 267/2012 o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32016R0074),
* [Izvedbena uredba Komisije (EU) 2016/1375 z dne 29. julija 2016 o spremembi Uredbe Sveta (EU) št. 267/2012 o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32016R1375),
* [Sklep Sveta (SZVP) 2017/974 z dne 8. junija 2017 o spremembi Sklepa 2010/413/SZVP o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32017D0974),
* [Uredba Sveta (EU) 2017/964 z dne 8. junija 2017 o spremembi Uredbe (EU) št. 267/2012 o omejevalnih ukrepih proti Iranu](https://eur-lex.europa.eu/legal-content/SL/TXT/?uri=CELEX%3A32017R0964).

Nekatere druge sankcije in omejitve proti Iranu v povezavi s proliferacijo tudi po 16. 1. 2016 ostajajo v veljavi (npr. embargo na orožje, sankcije v povezavi z raketno tehnologijo itd.). V veljavi ostajajo tudi avtonomne EU sankcije v povezavi s kršitvami človekovih pravic v Iranu, podporo terorizmu in na drugih podlagah, prav tako ostajajo v veljavi, saj jih JCPOA ne zajema.[[1]](#footnote-1)

Proti Severni Koreji je EU zaradi njenih aktivnosti v zvezi z razvijanjem jedrskega orožja in balističnih izstrelkov uvedla tako sankcije na podlagi resolucij VSZN kot tudi avtonomne sankcije. VSZN je sankcije proti Severni Koreji prvič uvedel z resolucijo [1718 (2006)](http://unscr.com/en/resolutions/doc/1718), s kasnejšimi resolucijami pa dodal nove in razširil obstoječe sankcije.[[2]](#footnote-2)

Sankcije EU proti Severni Koreji imajo podlago v [Sklepu Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP](https://eur-lex.europa.eu/legal-content/SL/TXT/?uri=celex:32016D0849) in [Uredbi Sveta (EU) 2017/1509 z dne 30. avgusta 2017 o omejevalnih ukrepih proti Demokratični ljudski republiki Koreji in razveljavitvi Uredbe (ES) št. 329/2007](https://eur-lex.europa.eu/legal-content/SL/TXT/?uri=CELEX:32017R1509).

### Drugi omejevalni ukrepi zoper tretje države

To so na primer omejevalni ukrepi proti Rusiji, Belorusiji, Sudanu, Zimbabveju, Burmi/Mjanmaru itn. Celovit seznam veljavnih omejevalnih ukrepov je na voljo na spletni strani [EU Sanctions Map](https://www.sanctionsmap.eu/#/main), ki je na voljo tudi prek spletne strani MZZ: [Omejevalni ukrepi | Ministrstvo za zunanje zadeve](http://www.mzz.gov.si/si/omejevalni_ukrepi).

# Opredelitev pojmov

## Kreditna in finančna institucija

Izraza kreditna in finančna institucija imata enak pomen kakor v ZPPDFT-1.

## Gospodarska družba

Izraz gospodarska družba (v nadaljevanju družba) ima enak pomen kakor v zakonu, ki ureja gospodarske družbe.

## Plačilna storitev

Izraz plačilna storitev ima enak pomen kakor v zakonu, ki ureja plačilne storitve, storitve izdajanja elektronskega denarja in plačilne sisteme.

## Ponudnik plačilnih storitev

Izraz ponudnik plačilnih storitev ima enak pomen kakor v zakonu, ki ureja plačilne storitve, storitve izdajanja elektronskega denarja in plačilne sisteme.

##  Plačnik in prejemnik plačila

Izraza plačnik in prejemnik plačila imata enak pomen kakor v zakonu, ki ureja plačilne storitve, storitve izdajanja elektronskega denarja in plačilne sisteme.

##  Sredstva

Sredstva pomenijo finančno premoženje in ekonomske koristi vsake vrste, skupaj, vendar ne izključno, z gotovino, čeki, denarnimi terjatvami, menicami, plačilnimi nalogi in drugimi plačilnimi instrumenti; depozite pri finančnih institucijah ali drugih entitetah, stanje salda na računih, dolgove in obveznosti iz naslova dolgov; javne in zasebne vrednostne papirje in dolžniške instrumente, vključno z delnicami in deleži, certifikate za vrednostne papirje, obveznice, lastne menice, garancije, zadolžnice, pogodbe o izvedenih finančnih papirjih; obresti, dividende ali druge dohodke iz donosov ali generirane v zvezi s takim premoženjem ali sredstvi; kredit, pravico do kompenzacije, garancije, storitvene garancije ali druge finančne obveznosti; kreditna pisma, konosamenti, kupoprodajne listine; dokumenti o izkazanem interesu po sredstvih ali finančnih virih in vsi drugi instrumenti izvoznega financiranja. Sredstva so sicer opredeljena v posameznih uredbah EU, ki sledi tisti iz točke 60 [Smernic EU](https://data.consilium.europa.eu/doc/document/ST-5664-2018-INIT/sl/pdf).

##  Gospodarski viri

Gospodarski viri pomenijo vse vrste sredstev, materialnih ali nematerialnih, premičnih ali nepremičnih, ki niso sredstva, vendar jih je mogoče uporabiti za pridobivanje sredstev, blaga ali storitev. Gospodarski viri so sicer opredeljeni v posameznih uredbah EU, ki sledi tisti iz točke 61 [Smernic EU](https://data.consilium.europa.eu/doc/document/ST-5664-2018-INIT/sl/pdf).

##  Zamrznitev sredstev

Zamrznitev sredstev pomeni preprečitev vsakršnega pretoka, prenašanja, spreminjanja, uporabe sredstev, dostopa do njih ali kakršnega koli ravnanja z njimi, ki bi imeli za posledico spremembo njihovega obsega, zneska, lokacije, lastništva, posesti, narave, namembnosti ali drugo spremembo in bi omogočili uporabo teh sredstev, vključno s portfeljskim upravljanjem. Zamrznitev sredstev je sicer opredeljena v posameznih uredbah EU, ki sledi tisti iz točke 60 [Smernic EU](https://data.consilium.europa.eu/doc/document/ST-5664-2018-INIT/sl/pdf).

##  Zamrznitev gospodarskih virov

Zamrznitev gospodarskih virov pomeni preprečitev njihove uporabe za pridobivanje sredstev, blaga ali storitev na kakšen koli način, skupaj, vendar ne izključno, s prodajo, najemom ali jemanjem hipoteke nanje. Zamrznitev gospodarskih virov je sicer opredeljena v posameznih uredbah EU, ki sledi tisti iz točke 61 Smernic EU.

## Tretja država

Izraz tretja država ima enak pomen kakor v zakonu, ki ureja preprečevanje pranja denarja in financiranja terorizma.

## Sankcijski odbori

Ko VSZN z resolucijo uvede omejevalne ukrepe zoper neko državo, pogosto ustanovi tudi [sankcijski odbor](https://www.un.org/sc/suborg/en/sanctions/information), katerega naloga je spremljati izvajanje te resolucije in o tem poročati VSZN.

## Podobna imena

Če se ime stranke delno ujema z imenom na terorističnih seznamih ali seznamih imen v prilogi h kateri koli drugi uredbi o finančnih omejevalnih ukrepih, se šteje, da je ime podobno.

## Istovetnost

Če se ugotovi, da se osebni oziroma matični podatki stranke stoodstotno ujemajo s podatki na terorističnih seznamih ali seznamih imen v prilogi h kateri koli drugi uredbi o finančnih omejevalnih ukrepih, se šteje, da so istovetni.

# Podobna imena

## Podobna imena v primeru protiterorističnih omejevalnih ukrepov

Skladno s protiterorističnimi predpisi imajo osebe, podjetja in organi, ki imajo v posesti sredstva ali gospodarske vire, povezane z osebo ali subjektom s podobnim imenom, pravico, da na lastno pobudo zamrznejo sredstva ali gospodarske vire brez predhodnega dovoljenja pristojnih organov. To v Sloveniji velja tudi za imena iz Skupnega stališča Sveta 2001/931/SZVP s poznejšimi spremembami in dopolnitvami, ki so označena z zvezdico (\*), torej za t.i. notranje teroriste. V teh primerih predpisi EU zamrznitve ne zahtevajo, pač pa to zahteva 2. člen Uredbe o omejevalnih ukrepih za boj proti terorizmu in izvajanju Uredbe Sveta (ES) št. 2580/2001 (Uradni list RS, št. 22/13). Da bi se izognili nepotrebni ali napačni zamrznitvi, se priporoča upoštevanje naslednjega postopka:

V primerih ujemanja določenega imena z imenom na enem od seznamov, priloženih k skupnemu stališču 2001/931/SZVP, uredbi 2580/2001/EU (terorizem splošno) ali uredbi 881/2002/EU (Al Kaida/ISIL (Daiš)), skupaj z poznejšimi spremembami in dopolnitvami, kjer obstaja sum, da je ime stranke podobno imenu s seznamov, je o tem treba nemudoma obvestiti MZZ.[[3]](#footnote-3) To bo potem skušalo prek članov SKSOU ugotoviti, ali se imeni dejansko ujemata ali gre samo za napačno pozitivno prepoznavo. Če se oceni, da je stranka ali podjetje oseba s seznama, mora finančna ustanova ali podjetje nemudoma zamrzniti sredstva v skladu z uredbo EU.

## Podobna imena v primeru omejevalnih ukrepov zoper tretje države

Skladno z uredbami zoper tretje države, vključno s tistimi z ukrepi zoper proliferacijo, lahko osebe, podjetja, organi ali organizacije, ki imajo v posesti sredstva ali gospodarske vire, povezane z osebo ali subjektom s podobnim imenom, na lastno pobudo zamrznejo sredstva in gospodarske vire brez predhodnega dovoljenja. Vendar se priporoča, da oseba, podjetje, organ ali organizacija, ki ugotovi podobnost med imeni, nemudoma stopi v neposreden stik z MZZ in se tako izogne nepotrebni zamrznitvi.

MZZ pa bo skušalo prek članov SKSOU ugotoviti, ali se imena dejansko ujemajo. Če se ugotovi, da je stranka oseba s seznama, je treba nemudoma zamrzniti sredstva v skladu z uredbo EU in o tem takoj obvestiti MZZ.

# Obveščanje imetnika računa o zamrznitvi sredstev

Ko so sredstva, najpogosteje na bančnih računih, zamrznjena v skladu z uredbo EU zaradi suma istovetnosti subjekta na seznamih strank in terorističnih seznamih, je priporočljivo, da finančna ustanova ali podjetje o tem obvesti imetnika računa. Iz obvestila naj bo razvidno, da imetnik računa ne bo mogel dvigovati sredstev z računa ali drugače razpolagati z nakazili brez predhodnega dovoljenja MF. Iz obvestila naj bo razvidno tudi, da je treba vsa vprašanja glede zamrznitve, vključno s vlogami za izvzetje, nasloviti na MF.

# Zamrznitev sredstev ali gospodarskih virov

Standardno besedilo določb o zamrznitvi, ki je navedeno v točki 82 [Smernic EU](https://data.consilium.europa.eu/doc/document/ST-5664-2018-INIT/sl/pdf), se glasi:

*"Vsa sredstva in gospodarski viri, ki pripadajo, so v lasti, s katerimi razpolagajo ali jih nadzorujejo [posamezni člani vlade (države) in][z njimi povezane] fizične in pravne osebe, subjekti ali organi25, navedeni v Prilogi X, se zamrznejo.*

*Prepovedano je neposredno ali posredno dajati fizičnim ali pravnim osebam, subjektom*

*ali organom, navedenim v Prilogi X, na voljo ali v njihovo korist kakršna koli sredstva*

*ali gospodarske vire."*

## Kdo izvaja zamrznitev

Zamrznitev je opredeljena široko, zato jo poleg finančnih institucij (bank in zavarovalnic ipd.) izvajajo tudi drugi subjekti, ki lahko onemogočijo razpolaganje s sredstvi ali gospodarskimi viri oziroma imajo pristojnosti, na podlagi katerih lahko izvajajo dejanja, ki ustrezajo opredelitvi zamrznitve. Taki drugi subjekti so lahko na primer klirinško depotna družba (vrednostni papirji), zemljiška knjiga (nepremičnine), sodni register (deleži v podjetjih).

## Poročanje o zamrznitvi sredstev

Če je zamrznitev odrejena na podlagi uredbe EU, je treba o informacijah o računih in zneskih zamrznjenih v skladu z uredbo EU obvestiti MZZ.[[4]](#footnote-4) Obvestilo mora vsebovati, kolikor je to mogoče, naslednje podatke:

ime in naslov imetnika računa,

EMŠO, številko potnega lista ali drugo identifikacijsko številko,

številko računa/opis sredstev ali podobno,

specifikacijo vrednosti vlog/vrednosti sredstev ali gospodarskih virov na dan zamrznitve,

izpisek vknjižb na računih ali podobno,

druge ustrezne podatke.

MZZ mora v skladu z uredbami EU Evropski službi za zunanje delovanje posredovati vse podatke, ki morajo biti obravnavani kot zaupni.

V primerih, ko se zamrznitev sredstev nanaša na osebe iz seznama oseb, zoper katere veljajo protiteroristični omejevalni ukrepi ali na osebe iz seznama oseb, zoper katere veljajo omejevalni ukrepi zoper tretje države, ki so povezane s predhodnimi kaznivimi dejanji, ki lahko generirajo protipravno premoženjsko korist, le-ta pa bi lahko bila povezana tudi s kaznivim dejanjem pranja denarja ali financiranja terorizma, morajo zavezanci po ZPPDFT-1 o zamrznitvi v skladu z ZPPDFT-1 obvestiti tudi Urad RS za preprečevanje pranja denarja.

## Zahteve v zvezi z zamrznitvijo

Z zamrznjenimi sredstvi ali gospodarskimi viri je treba ravnati na enak način kot če imetnik v času trajanja zamrznitve z njimi po lastni volji ne bi razpolagal oz. z njimi upravljal.

## Knjiženje prilivov na zamrznjenih plačilnih računih

Obresti ali kakršni koli drugi prihodki, ki se natekajo na zamrznjeni plačilni račun, ali zneski, dolgovani po pogodbah, sporazumih ali obveznostih, sprejetih pred dnevom, ko je bila uvedena zamrznitev, se lahko knjižijo na račun, vendar le pod pogojem, da se jih nemudoma zamrzne. O tem pa je treba obvestiti Banko Slovenije.

## Posledice zamrznitve

Zamrznitev pomeni, da se določeni osebi ali subjektu odvzame pravica do razpolaganja z zamrznjenimi sredstvi ali gospodarskimi viri. Kdor uvede zamrznitev, mora taki osebi ali subjektu onemogočiti dostop do zamrznjenih sredstev ali gospodarskih virov. Taka oseba ali subjekt pa mora zaprositi pristojni organ za dovoljenje za dostop do zamrznjenih sredstev ali gospodarskih virov.

Če je zamrznjena osebna lastnina, lahko določena oseba ali subjekt v nekaterih primerih uporablja zamrznjena sredstva, vendar le pod pogojem, da zamrznjenih sredstev ne uporabi za pridobitev sredstev, blaga, storitev itd., ki jih uredba EU prepoveduje.

Treba je poudariti, da se določeni osebi ali subjektu ne odvzame lastninska pravica na zamrznjenih sredstvih ali gospodarskih virih.

# Izjeme pri zamrznitvi

Načeloma obstajajo tri vrste izjem pri zamrznitvi, pri čemer so možne tudi druge izjeme, njihova standardna besedila so navedena v točkah od 83 do 87 [Smernic EU](https://data.consilium.europa.eu/doc/document/ST-5664-2018-INIT/sl/pdf). Vse izjeme morajo odobriti pristojni organi.

1. Izjeme v humanitarne namene za kritje osnovnih stroškov, vključno s plačilom hrane, najemnine ali hipoteke, zdravil ali zdravljenja, davkov, zavarovalnih premij in komunalnih prispevkov.

2. Plačilo in povračilo stroškov, povezanih z zagotovitvijo pravnih storitev, zajemata plačilo razumnega nadomestila za pravne storitve in povračilo stroškov v zvezi s tem.

3. Izjemni izdatki za plačilo nujnih, izjemnih stroškov niso natančno definirani in lahko temeljijo na oceni posameznih razmer.

# Vloga za sprostitev zamrznjenih sredstev ali gospodarskih virov

ZOUPAMO v 8. členu določa pravila za odločanje o vlogah, ki se vložijo na podlagi pravnih aktov za izvajanje sankcij, npr. izjema od zamrznitve sredstev na računih pri bankah zaradi humanitarnih potreb, plačila zdravstvenih storitev ipd. V teh primerih o vlogi odloča pristojno ministrstvo po določbah zakona, ki ureja splošni upravni postopek, ZOUPAMO pa v 8. členu določa nekaj posebnih pravil, katerih namen je pospešiti odločanje pristojnih organov.

## Zaprosilo za sprostitev

Za sprostitev zamrznjenih sredstev ali gospodarskih virov lahko zaprosi:

* določena oseba ali subjekt ali njun zastopnik;
* oseba, podjetje ali organ, ki ima pravno utemeljeno terjatev proti določeni osebi ali subjektu, lahko zaprosi za odmrznitev na primer v zvezi s plačilom računov in poravnavo pogodbenih obveznosti, ki niso v nasprotju z omejevalnimi ukrepi;

## Pristojni organ za obravnavo vloge

Vlogo za sprostitev zamrznjenih sredstev ali gospodarskih virov se naslovi na pristojni organ države članice EU. V izvedbeni uredbi so navedeni pristojni slovenski organi za posamezne člene uredbe EU. V primeru vlog za sprostitev zamrznjenih sredstev ali gospodarskih virov je pristojno MF.

## Podatki, ki jih mora vsebovati vloga za sprostitev

Vlogo je treba posredovati MF in mora vsebovati podatke, ki jih določa zakon, ki ureja splošni upravni postopek, predvsem pa naslednje podatke:

* ime, naslov, telefonsko številko in elektronski naslov prosilca,
* če je prosilec tretja oseba: ime in naslov določene osebe, za katero se prosi za odmrznitev,
* sklic na uredbo, ki je podlaga za vlogo, zaželeno je, da se navede člen ustrezne uredbe, na katerem vloga temelji,
* razlog za vlogo za odmrznitev,
* dokumente, ki utemeljujejo vlogo za odmrznitev, kot so kopije pogodbe, računi ali izjava organa ali zdravnika v zvezi z razlogom za vlogo,
* podrobne podatki za nakazilo zneska, kot so ime firme in naslov banke in številka računa.

MF lahko od prosilca ali njegovega zastopnika zahteva dodatne podatke, za katere meni, da so potrebni za obravnavo vloge.

Posebnega obrazca za vlogo ni.

## Obravnava vlog

MF vlogo obravnava v skladu z zakonom, ki ureja splošni upravni postopek. V tem okviru je možno, da MF zaprosi za dodatne podatke od vpletenih strank. MF se o vlogi lahko posvetuje z drugimi nacionalnimi organi, še posebej v okviru SKSOU. V nekaterih primerih pa stopi v stik z organi drugih držav, VSZN ali EU. Po preučitvi primera MF odloči, ali so izpolnjeni vsi pogoji za sprostitev zamrznjenih sredstev, ki jih določa ustrezna uredba EU.

Če MF odloči, da se vlogi ugodi, vlagatelja o tem tudi obvesti. V določenih primerih MF lahko dovoli takojšnjo sprostitev zamrznjenih sredstev. Vendar uredbe EU pogosto zahtevajo, da možnost za sprostitev zamrznjenih sredstev predhodno obravnavajo druge države članice EU in institucije EU ali da jo odobri ustrezen sankcijski odbor OZN, če je ta bil ustanovljen v zvezi z ustrezno resolucijo OZN. MF lahko v odločbi postavi tudi določene pogoje, pod katerimi se dovoli sprostitev zamrznjenih sredstev.

Če MF oceni, da niso izpolnjeni predpisani pogoji za sprostitev zamrznjenih sredstev ali gospodarskih virov, vlagatelja (stranko) o tem in svojo odločitev tudi ustrezno utemelji.

Več informacij o možnosti pravnih sredstev je na voljo v 8. poglavju.

# Sodno varstvo v zvezi s sprostitvijo sredstev/gospodarskih virov

Če MF zavrne vlogo za sprostitev zamrznjenih sredstev ali gospodarskih virov v skladu z uredbo EU ali če določena oseba ali subjekt ugotovi, da je zamrznitev neutemeljena, se lahko zadeva v večini primerov predloži v obravnavo sodišču. Vendar se možnosti pravnih sredstev razlikujejo glede na pravno podlago.

V skladu s petim odstavkom 8. člena ZOUPAMO pritožba zoper odločbo in sodbo ni dovoljena, je pa zoper odločbo možno sprožiti upravni spor, in sicer je potrebno v roku 15 dni vložiti tožbo na Vrhovno sodišče RS.

Na vlogo za sprostitev zamrznjenih sredstev ali gospodarskih virov, ki jo zavrne sankcijski odbor OZN, se ni mogoče pritožiti.

# Odmrznitev

Sredstva se odmrznejo v celoti ali delno v zvezi z določenimi osebami in/ali subjekti, ko se VSZN in/ali EU odločita ukiniti omejevalne ukrepe. V praksi to pomeni, da se EU odloči razveljaviti ali spremeniti ustrezno uredbo, kar objavi v Uradnem listu Evropske unije v obliki nove uredbe.

ZOUPAMO v 3. členu določa, da slovenske uredbe, ki izvajajo akte OZN ali EU, prenehajo veljati avtomatsko, ko prenehajo veljati akti navedenih dveh mednarodnih organizacij. Zaradi večje pravne varnosti se v Uradnem listu RS v takem primeru objavi obvestilo o prenehanju veljavnosti navedenih uredb.

# Obveznost poročanja in nadzor

Skladno s pravilom, ki velja za vse predpise EU glede finančnih omejevalnih ukrepov, morajo pristojni organi in druge osebe nemudoma obvestiti Evropsko komisijo in države članice EU o vsem, kar zadeva uredbe EU. To velja na primer za podatke o zamrznitvi, odobrenih izvzetjih iz uredb, sodnih odločbah o kršitvah uredb in kazenskih določbah za kršitve uredb.

Evropska komisija in države članice te podatke obravnavajo kot zaupne.

ZOUPAMO v 10. členu določa, da nadzor nad njegovim izvajanjem in izvajanjem slovenskih uredb opravljajo organi javne uprave in druge osebe javnega prava ter nosilci javnih pooblastil, ki so pristojni za področje, na katero se nanašajo omejevalni ukrepi, razen če neposredno veljavni predpisi EU ne določajo drugače. Organi izvajajo nadzor skladno s področno zakonodajo, njihove pristojnosti pa se lahko določijo tudi v uredbah, v katerih se določijo pristojni organi.

Na področju finančnih omejevalnih ukrepov je tako za banke stvarno pristojni nadzorni organ BS, za borznoposredniške družbe ATVP in za zavarovalnice AZN.

# Umik s seznama

Če se ugotovi, da so osebe, skupine ali subjekti neupravičeno uvrščeni na sankcijske sezname EU ali OZN, lahko te osebe zaprosijo, da se jih umakne s seznamov.

## Postopki v EU v zvezi s terorizmom

Države članice EU so v zvezi s Skupnim stališčem 2001/931/SZVP in uredbo 2580/2001/ES sprejele posebne smernice za ukrepe, povezane s terorističnim seznamom EU na podlagi navedenih aktov, vključno z umikom z njega. Smernice med drugim določajo, da je treba vloge za umik s seznama predložiti Svetu EU, na voljo so na tej povezavi:https://register.consilium.europa.eu/doc/srv?l=EN&f=ST%2010826%202007%20REV%201. Za več pojasnil o postopku v slovenščini glej tudi na: https://www.consilium.europa.eu/sl/policies/fight-against-terrorism/terrorist-list/.

Predlogi za umik s seznama v prilogi k uredbi 881/2002/ES, s katero se izvaja resolucija 1267 (1999), se lahko predložijo Evropski komisiji po postopku iz uredbe 881/2002/ES. Prav tako se lahko predlogi za umik v skladu z resolucijo 1267 (1999) predložijo varuhu pravic v skladu s postopkom na tej povezavi: https://www.un.org/securitycouncil/node/63489/.

## Postopek v EU v zvezi z omejevalnimi ukrepi zoper tretje države

Ta postopek velja enako za omejevalne ukrepe proti tretjim državam s področja boja proti proliferaciji kot za druge omejevalne ukrepe zoper tretje države, razlikuje pa se glede na to, ali gre za avtonomne ukrepe EU ali tiste, ki jih je sprejel VSZN. Vloge za umik s seznamov, povezanih z avtonomnimi omejevalnimi ukrepi EU, se predložijo Generalnemu sekretariatu Sveta EU in obravnavajo v skladu s prilogo 1 k [Smernicam EU](https://data.consilium.europa.eu/doc/document/ST-5664-2018-INIT/sl/pdf) Predlogi za umik s seznamov, povezanih z omejevalnimi ukrepi na podlagi resolucij VSZN, se lahko vložijo neposredno pri ustreznem sankcijskem odboru VSZN, prek [kontaktne točke](https://www.un.org/securitycouncil/sanctions/delisting) VSZN, ali prek MZZ.[[5]](#footnote-5)

## Splošno o pravnih sredstvih v EU

Osebe in subjekti, uvrščeni na seznam, imajo možnost, da Svetu EU skupaj z dokazili predložijo zahtevek za ponovno obravnavo sklepa o njihovi uvrstitvi na seznam, in sicer na naslov:

Council of the European Union

General Secretariat

DG C 1C

Rue de la Loi/Wetstraat 175

1048 Bruxelles/Brussel

BELGIQUE/BELGIË

Osebe in subjekti, uvrščeni na seznam, imajo tudi možnost, da sklep Sveta EU izpodbijajo pred Splošnim sodiščem EU v skladu s pogoji iz členov 275(2) ter 263(4) in (6) Pogodbe o delovanju Evropske unije.

# Kazni za kršitve omejevalnih ukrepov

Kršitve omejevalnih ukrepov EU se lahko kaznujejo kot prekrški ali kazniva dejanja. Prekrški so določeni v slovenskih uredbah, kazniva dejanja pa v Kazenskem zakoniku, in sicer v členih 108, 109 (terorizem), 307 (embargo na orožje, blago z dvojno rabo), četrti odstavek 308. člena (kršitev prepovedi vstopa) in 374.a (kršitev gospodarskih in finančnih omejevalnih ukrepov).

# Uporabne povezave

## Uradni list Evropske unije in Republike Slovenije

Spremembe in dopolnitve omejevalnih ukrepov se objavijo v Uradnem listu Evropske unije, ki izhaja dnevno. MZZ skuša spremembam in dopolnitvam, objavljenim v Uradnem listu EU, čimbolj ažurno slediti s posodobitvami spletne strani MZZ. Kljub temu pa MZZ vsem zainteresiranim svetuje, naj sledijo vsem spremembam in dopolnitvam omejevalnih ukrepov tako, da berejo Uradni list EU, ki je edini uradni vir predpisov EU. Najlažje je do predpisov, ki se objavljajo v Uradnem listu EU dostopati prek spletne strani EUR-Lex, ki omogoča iskanje posameznih pravnih aktov in njihovih prečiščenih različic. Iskanje je hitrejše, če poznamo številko in leto izdaje dokumenta (CELEX). EUR-Lex je na voljo na tej povezavi: [EUR-Lex](http://eur-lex.europa.eu/sl/index.htm).

Slovenski pravni akti o omejevalnih ukrepih so objavljeni v Uradnem listu Republike Slovenije. Objavljeni so tudi v [Pravno-informacijskem sistemu RS](http://www.pisrs.si/Pis.web/) (tudi prečiščene različice) in na [spletni strani MZZ](http://www.mzz.gov.si/si/omejevalni_ukrepi) (s podatki za stike s pristojnimi organi).

Pri razlagi in izvajanju pravnih aktov si pristojni organi pomagajo tudi z [Najboljšimi praksami EU](https://data.consilium.europa.eu/doc/document/ST-8519-2018-INIT/sl/pdf) in [Smernicami EU](https://data.consilium.europa.eu/doc/document/ST-5664-2018-INIT/sl/pdf). EU pri posameznih ureditvah omejevalnih ukrepov izdaja tudi smernice za izvajanje konkretnih ukrepov, npr. pri [omejevalnih ukrepih v zvezi z Rusijo](http://europa.eu/newsroom/highlights/special-coverage/eu_sanctions_en). Tudi OZN v zvezi z omejevalnimi ukrepi izdaja nekatera pojasnila, npr. v obliki "[implementation assistance notices](https://www.un.org/sc/suborg/en/sanctions/1718/implementation-notices)" ali drugih oblik [smernic](https://www.un.org/sc/suborg/en/sanctions/1267/usefulpapers).

## Zbirka podatkov EU in OZN o veljavnih omejevalnih ukrepih

Zelo uporabno orodje s podrobnimi podatki o omejevalnih ukrepih, ki veljajo v EU, je [EU Sanctions Map. E](https://www.sanctionsmap.eu/#/main)vropska služba za zunanje delovanje upravlja tudi z elektronskim seznamom oseb, skupin in pravnih oseb, ki so predmet finančnih omejevalnih ukrepov EU in je na voljo na tej povezavi: [European Union (EU) and Sanctions or restrictive measures](http://eeas.europa.eu/topics/sanctions-policy/8442/consolidated-list-of-persons-groups-and-entities-subject-to-eu-financial-sanctions_en).

OZN prav tako ureja (prečiščen) elektronski seznam oseb, ki je na voljo na tej povezavi: <https://www.un.org/sc/suborg/en/sanctions/un-sc-consolidated-list#>.

1. Več o EU sankcijah proti Iranu in JCPOA glej https://eeas.europa.eu/sites/eeas/files/sn10176-re01.en17.en17.pdf. [↑](#footnote-ref-1)
2. Resolucije [1874 (2009)](https://undocs.org/S/RES/1874%282009%29), [2094 (2013)](https://undocs.org/S/RES/2094%282013%29), [2270 (2016)](https://undocs.org/S/RES/2270%282016%29), [2321 (2016)](https://undocs.org/S/RES/2321%282016%29), [2371 (2017)](https://undocs.org/S/RES/2371%282017%29), [2375 (2017)](https://undocs.org/S/RES/2375%282017%29) in [2397 (2017)](https://undocs.org/S/RES/2397%282017%29). [↑](#footnote-ref-2)
3. Podatki za stik: Ministrstvo za zunanje zadeve, Direktorat za multilateralo, razvojno sodelovanje in mednarodno pravo, Sektor za mednarodno pravo, Tel: 01 478 2278, Faks: 01 478 2175, E. pošta: omejevalni-ukrepi.mzz@gov.si. [↑](#footnote-ref-3)
4. Glej opombo 3. [↑](#footnote-ref-4)
5. Glej opombo 3. [↑](#footnote-ref-5)